Kira Jarmõš „Uskumatud juhtumused naistekongis nr 3“ 2021

Väärtkirjanduse austajatele mõeldes alustas kirjastus „Tänapäev“ aastal 2000 raamatusarjaga „Punane raamat“. Sari on kujunduselt silmatorkav ja stiilne, sisaldades pärleid üle maailma tunnustatud kirjanikelt. Mulle isiklikult sümpatiseerib kõige rohkem kvaliteetne tõlge, veatu ja ladusalt loetav tekst.

Viimase „Punase sarja“ lugemiselamuse pakkus Venemaal tuntud noore ajakirjaniku Kira Jarmõši debüütromaan „Uskumatud juhtumused naistekongis nr 3“. Jarmõš on töötanud kuus aastat Venemaa opositsiooniliidri Aleksei Navalnõi pressiesindajana, kritiseerinud Putini režiimi kuritegusid. Oma tegevuse tõttu on teda korduvalt arreteeritud ja ka vangi mõistetud. Antud romaanis toetubki ta oma läbielamistele ja vanglakogemustele.

Romaani tegevus toimub tänapäeva Moskvas. Peategelane Anna Romanova on osalenud korruptsioonivastasel miitingul ning teda on karistatud 10-päevase arestiga. Anja kardab, et ta pannakse arestikambrisse koos narkarite, prostituutide ja bandiitidega, aga tegelikult istuvad koos täiesti tavalised noored naised, kes on korda saatnud pisirikkumisi. Tüdrukud arutavad omakeskis, kes milles süüdi on, aga selgub, et tänapäeva Venemaal võidakse iga asja eest kinni panna, oled sa süüdi või mitte.

Päevad arestikambris on igavad ja üksluised, vaheldust pakuvad vaid söögikorrad, tunnised jalutuskäigud ja kord päevas ette nähtud veerandtunnised helistamiskorrad. Isegi duši all käimine on limiteeritud, sest sooja vett napib. Määrustik ja reeglid on tobedad ning kinnipeetavaid alavääristavad. Veidi elevust toovad argiellu kongikaaslaste värvikad elulood ja juhtumused.

Anjal on raske, teda ründavad minevikumälestused ja kummalised unenäod. Lõpuks ei saagi ta aru, mis on tegelikkus ja mis fantaasia.

Romaan „Uskumatud juhtumused naistekongis nr 3“ on väga ajakohane teos ning iseloomustab hästi tavakodaniku ja riigi suhteid korrumpeerunud Venemaal. Sobib lugemiseks kõigile, kes huvituvad tänapäeva elust ja poliitikast. Meeldib kindlasti neile, kellele on meeldinud samas sarjas ilmunud Sergei Dovlatovi romaan „Tsoon“.

 Raamatut soovitas Tiiu Kaare

 Kadrina valla raamatukogust